《秋日泛海赴奠何师相 其三》
明代·谢长文

荐牍通名姓，儒冠十九年。自非劳剪拂，何得借云烟。

百里沿河润，穷途剩研田。报施待来世，今日亦徒然。

作者简介：谢长文（一五八八－？），字伯子，号花城。番禺人。明思宗崇祯四年（一六三一）贡生。素有文名，曾参与陈子壮所开南园诗社，又和黎遂球《黄牡丹诗》十章，名曰《南园花信诗》。八年（一六三五）任惠州府训导，历平远县、博罗县教谕。由教职升涢阳知县。广州拥立，授户部主事，历仕户部员外郎。明亡，不复出。晚年事释函是于雷峰，名今悟，字了閒。有《乙巳诗稿》、《雪航稿》、《秋水稿》、《谢伯子游草》。清李福泰修同治《番禺县志》卷一一、清陈伯陶《胜朝粤东遗民录》卷一有传。